b'\n_START_ARTICLE_\nOsteoartroza\n_START_SECTION_\nPatogeneza\n_START_PARAGRAPH_\nGre za raznoliko in ve\xc4\x8dvzro\xc4\x8dno bolezen sinovialnih sklepov, ki jo povzro\xc4\x8dajo mehanski, genetski, presnovni, travmatski ali biolo\xc5\xa1ki dejavniki, ki poru\xc5\xa1ijo normalno ravnovesje razgradnje in sinteze sklepnega hrustanca in kosti pod njim. Posledica tega je napredujo\xc4\x8da izguba morfologije in funkcije sklepnega hrustanca, skleroza kosti pod hrustancem ter tvorba subhondralnih cist (votline pod hrustancem) in osteofitov (kostni izrastki). Na koncu so prizadete vse ostale sklepne in obsklepne strukture: sinovialne membrane, fibrozne ovojnice ter obsklepne kite in mi\xc5\xa1ice. Najpogosteje se pojavlja pri starostnikih; prizadeti sklepi so predvsem kolena, kolki in sklepi rok.\n_START_SECTION_\nSimptomi in znaki\n_START_PARAGRAPH_\nNajo\xc4\x8ditnej\xc5\xa1i simptom pri osteoartritisu je obi\xc4\x8dajno bole\xc4\x8dina. Pogosto se pojavlja tudi okorelost prizadetih sklepov, in sicer zjutraj in po mirovanju. Bolniki pogostoma opisujejo ostro ali peko\xc4\x8do bole\xc4\x8dino v mi\xc5\xa1icah ali kitah ob sklepih. Bole\xc4\x8dina se pogosto oja\xc4\x8da ob vla\xc5\xbenem in mrzlem vremenu. V prizadetih sklepih se lahko pri premikanju oziroma tipanju sli\xc5\xa1i \xc5\xa1krtanje (krepitacija), pojavljajo se lahko mi\xc5\xa1i\xc4\x8dni kr\xc4\x8di in kontrakcije kit. V sklepu se lahko nabira tudi odve\xc4\x8dna teko\xc4\x8dina. \xc4\x8ce so prizadeti sklepi prstnih \xc4\x8dlenov, se lahko pojavijo Heberdenovi vozli\xc4\x8di.\n_START_SECTION_\nZdravljenje\n_START_PARAGRAPH_\nCilji zdravljenja so bla\xc5\xbeenje bole\xc4\x8din, ohranjanje gibljivosti sklepa ter izbolj\xc5\xa1anje njegove funkcionalnosti. Primarne oblike zdravljenja so rehabilitacija s fizikalno vadbo, ki pove\xc4\x8dajo mo\xc4\x8d, gibljivost in vzdr\xc5\xbeljivost prizadetega sklepa, ter uporaba medicinskih pripomo\xc4\x8dkov._NEWLINE_Medikamentozno zdravljenje predstavlja zlasti laj\xc5\xa1anje bole\xc4\x8din s protibole\xc4\x8dinskimi in protivnetnimi zdravili. Pri bolnikih, pri katerih konzervativne metode zdravljenja niso uspe\xc5\xa1ne, pa pride v po\xc5\xa1tev kirur\xc5\xa1ka nadomestitev prizadetega sklepa z umetnim. Za laj\xc5\xa1anje bole\xc4\x8din se lahko daje paracetamol v odmerku do 1 grama \xc5\xa1tirikrat dnevno. V\xc4\x8dasih so potrebna zdravila z mo\xc4\x8dnej\xc5\xa1im protibole\xc4\x8dinskim delovanjem; uporabljajo se razli\xc4\x8dna nesteroidna protivnetna zdravila, vklju\xc4\x8dno z zaviralci COX-2. Za \xc5\xa1e u\xc4\x8dinkovitej\xc5\xa1e bla\xc5\xbeenje bole\xc4\x8din se lahko nesteroidna protivnetna zdravila kombinirajo z mo\xc4\x8dnimi analgetiki, npr. tramadolom ali opioidi. Lokalno, z injiciranjem v sklep, se uporabljajo kortikosteroidi in pripravki s hialuronsko kislino. Kortikosteroidi se lahko uporabijo najve\xc4\x8d 4-krat letno, njihova peroralna uporaba pa nima u\xc4\x8dinka. Zdravljenje s pripravki s hialuronsko kislino obi\xc4\x8dajno poteka z 3 do 5 tedenskimi injekcijami. Tudi u\xc5\xbeivanje glukozamina ali hondroitin sulfata naj bi imelo blagodejni u\xc4\x8dinek na bole\xc4\x8dino in napredovanje bolezni.'